Nõukogu otsus,

28. november 2002,

millega kehtestatakse õigussüsteemide hindamise ja nende siseriiklikul tasandil terrorismivastases võitluses rakendamise mehhanism

(2002/996/JSK)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 29 ja artikli 34 lõiget 1,

võttes arvesse Hispaania Kuningriigi algatust, [1]

võttes arvesse Euroopa Parlamendi arvamust [2]

ning arvestades järgmist:

(1) 20. septembril 2001 kohtunud justiits- ja siseministrite nõukogu otsustas, nagu on kirjas otsuste punktis 15, anda artikli 36 komiteele korraldus töötada välja 5. detsembri 1997. aasta ühismeetmes 97/827/JSK, millega luuakse organiseeritud kuritegevuse vastu võitlemisega seotud rahvusvaheliste kohustuste siseriiklikul tasandil kohaldamise ja rakendamise hindamise mehhanism, [3] määratletud hindamismehhanismi kergem ja kiirem vorm, et määratleda siseriiklike terrorismivastaste sätete vastastikuse hindamise kord.

(2) Tuleb parandada terrorismivastase võitlusega seotud siseriiklikke õigussüsteeme ja nende rakendamist.

(3) Esmane vastutus õigussüsteemide kavandamise ja nende siseriiklikul tasandil rakendamise eest lasub igal liikmesriigil, kuigi Euroopa Liidu raames teavitavad liikmesriigid üksteist oma süsteemidest, et saavutada terrorismivastases võitluses suurem tõhusus.

(4) Samuti on soovitatav kehtestada kooskõlas eespool nimetatud nõukogu 20. septembril 2001 kinnitatud volitustega mehhanism, mis asutamislepingus sätestatud koostöö raames võimaldaks liikmesriikidel hinnata terrorismivastase võitlusega seotud siseriiklikke õigussüsteeme ja nende rakendamist võrdsuse ja vastastikuse usalduse alusel,

ON VASTU VÕTNUD JÄRGMISE OTSUSE:

Artikkel 1

Hindamismehhanismi kehtestamine

1. Kooskõlas allpool ettenähtud üksikasjalike eeskirjadega luuakse liikmesriikidevahelise rahvusvahelise koostöö raames terrorismivastase võitlusega seotud siseriiklike sätete vastastikuse hindamise mehhanism.

2. Iga liikmesriik kohustub tagama, et tema siseriiklikud asutused teevad käesoleva otsuse rakendamiseks tihedat koostööd otsuse kohaselt loodud hindamismeeskondadega, võttes arvesse siseriiklikul tasandil kohaldatavaid õigusnorme ja eetikareegleid.

Artikkel 2

Hinnatavad valdkonnad

1. Iga hindamisvooru puhul määratleb artikli 36 komitee eesistujariigi ettepanekul hindamise konkreetse valdkonna ja liikmesriikide hindamise järjekorra.

Sõltuvalt konkreetsest hindamisvaldkonnast otsustab artikli 36 komitee, kas määrata hindamise läbiviimiseks talle alluv nõukogu töörühm või teha seda ise.

Lisaks otsustab artikli 36 komitee hindamisvoorude sageduse.

2. Hindamise valmistab ette nõukogu eesistuja, keda abistab nõukogu peasekretariaat, kes kasutab selleks lähetatud siseriiklikke eksperte. Komisjon osaleb ettevalmistustöös täiel määral.

3. Esimene hindamisvoor lõpeb hiljemalt 2003. aasta keskel.

Artikkel 3

Ekspertide määramine

1. Iga liikmesriik saadab eesistujariigi algatusel nõukogu peasekretariaadile hiljemalt nelja nädala jooksul pärast kuupäeva, kui artikli 36 komitee otsustab alustada mõne konkreetse teema hindamist, ühe kuni kolme eksperdi nimed; ekspertidel peavad olema põhjalikud kogemused terrorismivastase võitlusega seotud valdkonnas, mida hinnang käsitleb, ja nad peavad olema valmis osalema vähemalt ühes hindamisvoorus.

2. Eesistujariik koostab liikmesriikide määratud ekspertide nimekirja ja edastab selle artikli 36 komiteele või selleks määratud töörühmale.

Artikkel 4

Hindamismeeskond

Artikli 3 lõikes 2 osutatud nimekirja põhjal valib eesistujariik iga liikmesriigi hindamiseks kahest eksperdist koosneva meeskonna, tagades, et eksperdid ei ole kõnealuse liikmesriigi kodanikud.

Igasse meeskonda valitud ekspertide nimed teatatakse artikli 36 komiteele või selleks määratud töörühmale.

Hindamismeeskonda abistab kõikides ülesannetes nõukogu peasekretariaat ja komisjon.

Artikkel 5

Küsimustiku ettevalmistamine

Eesistujariik koostab nõukogu peasekretariaadi ja komisjoni abiga küsimustiku, et hinnata kõiki liikmesriike artikli 2 lõikes 1 määratletud konkreetses valdkonnas, ja esitab selle heakskiitmiseks artikli 36 komiteele või selleks määratud töörühmale. Sellega seoses nõutakse vajaduse korral hinnatavas valdkonnas pädeva nõukogu töörühma arvamust. Küsimustiku eesmärk on koguda hindamiseks vajalikku teavet. Hinnatav liikmesriik tagab, et ta vastab küsimustikule ühe kuu jooksul võimalikult põhjalikult ning vajaduse korral lisab küsimustikule kõik nõutavad õigusnormid ning tehnilised ja praktilised andmed.

Artikkel 6

Hindamisvisiit

Hiljemalt kuus nädalat pärast küsimustikule vastuse saamist sõidab hindamisrühm vajaduse korral asjaomasesse liikmesriiki, et selgitada küsimustikule antud vastuseid ja küsitleda poliitilisi organeid, haldus-, politsei-, tolli- ja õigusasutusi ning muid asjaomaseid organeid, kusjuures visiidi programmi koostab külastatav liikmesriik hindamismeeskonna ettepaneku alusel.

Artikkel 7

Aruande eelnõu ettevalmistamine

Hiljemalt 15 päeva pärast küsimustikule vastuste saamist või kui artiklis 6 nimetatud visiit on toimunud, siis pärast seda, koostab hindamismeeskond kokkuvõtliku aruande eelnõu ja esitab selle hinnatavale liikmesriigile, kes esitab oma arvamuse kuue nädala jooksul. Kui hindamismeeskond vajalikuks peab, muudab ta oma aruannet hinnatava liikmesriigi tehtud märkusi arvesse võttes.

Artikkel 8

Arutelu ja aruande vastuvõtmine

1. Eesistujariik edastab konfidentsiaalse aruande eelnõu artikli 36 komitee liikmetele või selleks määratud töörühmale ning lisab sellele need hinnatava liikmesriigi märkused, mida hindamismeeskond vastu ei võtnud.

2. Artikli 36 komitee või selleks määratud töörühma kohtumise alguses esitlevad hindamismeeskonna liikmed aruande eelnõu. Seejärel esitab hinnatava liikmesriigi esindaja vajalikud märkused, andmed või selgitused. Artikli 36 komitee või selleks määratud töörühm arutab seejärel aruande eelnõu ja võtab oma otsused vastu konsensuse alusel.

3. Iga hindamisvooru lõpus teavitab eesistujariik nõukogu sobival viisil hindamisvooru tulemustest. Nõukogu võib vajaduse korral adresseerida kõik soovitused asjaomasele liikmesriigile ja nõuda temalt aruannet nõukogu määratavaks tähtajaks tehtud edusammude kohta.

4. Kooskõlas artikli 9 lõikega 2 teavitab eesistujariik Euroopa Parlamenti iga hindamisvooru lõpus hindamismehhanismi rakendamisest.

Artikkel 9

Konfidentsiaalsus

1. Hindamismeeskonna ekspertidelt nõutakse nende ülesannetega seoses saadud teabe konfidentsiaalsuse tunnistamist. Seepärast kindlustavad liikmesriigid, et nende poolt artikli 3 kohaselt määratud ekspertidel oleks asjakohane turvatase.

2. Käesoleva otsuse raames koostatud aruanne peab olema vähemalt piiratud kasutusega dokument. Hinnatav liikmesriik võib siiski avaldada aruande omal vastutusel. Kui ta soovib avaldada ainult osa sellest, peab ta selleks saama nõukogu nõusoleku.

Artikkel 10

Mehhanismi uus läbivaatamine

Hiljemalt kõiki liikmesriike käsitleva esimese hindamisvooru lõpus kontrollib nõukogu mehhanismi üksikasjalikke eeskirju ja kohaldamisala ning korrigeerib vajaduse korral käesolevat otsust.

Artikkel 11

Jõustumise kuupäev

Käesolev otsus jõustub Euroopa Ühenduste Teatajas avaldamise päeval.

Artikkel 12

Avaldamine

Käesolev otsus avaldatakse Euroopa Ühenduste Teatajas.

Brüssel, 28. november 2002

Nõukogu nimel

eesistuja

B. Haarder

[1] EÜT C 151, 25.6.2002, lk 14.

[2] Arvamus on esitatud 24. septembril 2002 (Euroopa Ühenduste Teatajas seni avaldamata).

[3] EÜT L 344, 15.12.1997, lk 7.

--------------------------------------------------